Fakta om værnepligt I 2020 er der cirka 5.200 værnepligtspladser i Forsvaret og Beredskabsstyrelsen - mod 4.600 i 2018.

95-98 procent er unge, der frivilligt melder sig.

Mænd har værnepligt, mens kvinder har værneret. De kan ikke blive tvunget ind, og de kan ikke blive tvunget til at blive i værnepligten.

Mænd indkaldes automatisk til Forsvarets Dag - session - i det år, de fylder 18 år. Det er obligatorisk at deltage og foregår mange steder i landet. Kvinder inviterets - og det er frivilligt.

Man får som værnepligtig 7.948,51 kroner om måneden - og derudover 215 kroner per kalenderdag til kost. Kilde: Forsvaret.

'Vi spørger ikke til deres religion'

Susanne Lund beklager over for DR Nyheder, at den 19-årige kvinde havde fået den opfattelse, at det kunne stemme overens med hærens uniformsregler at bære en hijab.

- Der er mange, der tidligere har henvendt sig forud for Forsvarets Dag, og spurgt, om det er okay, at de møder i hijab. Så har vi simpelthen en mail, vi sender ud, hvor vi forklarer, hvorfor det er, at den påklædningsgenstand må du ikke have på, når du møder op derinde, Susanne Lund.

Af denne mail kan man blandt andet læse, at civile "beklædningsgenstande ikke må anvendes sammen med uniformsgenstande," medmindre den civile beklædning ikke kan ses.

- Da et tørklæde er en civil beklædningsgenstand og uniformen ikke dækker tørklædet, er det ikke muligt efter reglerne at bære tørklæde sammen med uniform, står der videre i mailen, som DR Nyheder har set.

Obersten understreger, at det er vigtigt, at såvel værnepligtige som overordnede har samme fremtoning.